Ohjelmistokehittäjästä eettiseksi hakkeriksi
Tags: career, security, womenintech, infosec
Published: 2022-03-29 10:23:57

Hei, ja tervetuloa uuteen blogiini! Olen tähän asti kirjoittanut pelkästään englanniksi [dev.to/whatminjacodes](https://dev.to/whatminjacodes) blogiin, mutta nyt päätin aloittaa ylläpitämään myös suomenkielistä versiota! Olen työskennellyt ohjelmistokehittäjänä viimeiset kuusi vuotta, mutta kun minulle tarjoutui mahdollisuus aloittaa opiskelemaan eettistä hakkerointia, en voinut kieltäytyä. Seuraavat kuusi kuukautta tulen opiskelemaan lisää kyberturvallisuudesta ja sen jälkeen voin aloittaa nuorempana turvallisuusasiantuntijana! Tulen kertomaan täällä blogissa lisää kokemuksiani alanvaihdosta.

## Kuinka päädyin alanvaihtoon?
Olen alunperin aloittanut virtuaalitodellisuuden (VR) ja lisätyn todellisuuden (AR) ohjelmistokehittäjänä. Viimeiset pari vuotta olen kuitenkin keskittynyt Android ohjelmointiin, koska on ollut vaikeampaa löytää VR tai AR projekteja. Päädyin siis tavallaan "vahingossa" tekemään Android kehitystä. 

Työskentely mobiilisovellusten kehittäjänä ei siis koskaan ollut varsinaisesti sellaista, mitä olisin nähnyt itseni tekemässä lopun ikääni. Rakastan kuitenkin uuden oppimista, joten mielelläni opettelin tekemään myös mobiilisovelluksia. Olen kuitenkin kokenut työni jollain tavalla merkityksettömäksi, jonka takia olen kaivannut muutosta työhöni, mutten ollut varma mitä haluaisin tehdä. Joten kun kuulin, että olisi mahdollista saada palkallinen harjoittelu tietoturvan parissa, päätin hakea ja tulin valituksi!

Olen viimeisen parin vuoden aikana tullut yhä enemmän kiinnostuneeksi tietoturvasta, mutten ollut varma kuinka alaa pääsisi edes opiskelemaan. Enkä nähnyt itseäni enää tässä vaiheessa hakemassa uuteen kouluunkaan. Olen siis iloinen, että löytyi mahdollisuus palkalliseen opiskeluun ja koen, että tuleva työni tulee olemaan merkityksellistä! On toki pelottavaa tehdä alanvaihto tässä vaiheessa, kun minulla oli jo aika hyvin kokemusta ohjelmistokehityksestä, mutten usko että se kokemus menee hukkaan tällä uudella alallakaan. 

## Mitä Eettinen Hakkerointi on?
Mitä siis eettinen hakkerointi on? Uskoisin, että monella on jo jonkinlainen idea hakkeroinnista tv-sarjojen ja elokuvien ansiosta. Hakkeri yrittää päästä sisään johonkin palveluun tai järjestelmään luvattomasti. Eettinen hakkeri tekee vastaavaa, mutta heillä on lupa siihen. He yrittävät löytää haavoittuvuuksia, mitä nämä "pahis" hakkerit voisivat yrittää hyödyntää ja ilmoittavat ne eteenpäin, jotta palvelu tai järjestelmä korjattaisiin ja se tulisi turvallisemmaksi. 

Eettinen hakkerointi ei ole ainoa mahdollisuus mitä tehdä kyberturvallisuuden parissa, mutta valitsin sen otsikkoon, koska se on helpommin ymmärrettävissä sellaisellekin, joka ei ole niin paljoa perehtynyt eri mahdollisuuksiin tietoturvan parissa. En edes tiedä minkä "työnhaaran" tulen valitsemaan, mutta eiköhän se minulle mielenkiintoisin löydy kunhan olen puolen vuoden koulutukseni käynyt läpi!

## Mistä aion puhua blogissani?
Kuten aiemmin mainitsin, olen alunperin pitänyt englanninkielistä blogia ([whatminjacodes](https://dev.to/whatminjacodes)), johon olen kirjoittanut ohjelmistokehityksestä, sekä kokemuksistani naisena tekniikan alalla. Aion jatkossa kirjoittaa tuonne blogiin tietoturvasta englanniksi, mutta päätin myös tehdä tämän suomenkielisen blogin samasta aiheesta. Koen tärkeäksi sen, että tietoturvasta löytyisi tietoa myös suomeksi.

Aion myös aloittaa päiväkirjamaisen Instagram tilin ([@whatminjahacks](https://www.instagram.com/whatminjahacks/)), jossa kerron millaista on opiskella uutta alaa ja miltä päiväni tietoturvan parissa näyttävät!